দিন কয়েক আগেই কলকাতা মেডিক্যাল কলেজের এমসিএইচ বিল্ডিংয়ের মেডিক্যাল স্টোরে আগুন লেগেছিল। এবারও শিয়ালদা ইএসআই হাসপাতালের সেই মেডিক্যাল স্টোরেই আগুন লাগল। জানা গিয়েছে, বৃহস্পতিবার রাত দশটা নাগাদ আগুন লাগে। খবর পেয়ে ঘটনাস্থলে আসে দমকলের চারটি ইঞ্জিন। প্রায় আধ ঘণ্টার চেষ্টায় আগুন নিয়ন্ত্রণে আসে। আগুনে পুড়ে ছাই হয়ে গিয়েছে বেশকিছু ওষুধ ও একটি কম্পিউটার সহ অন্যান্য জিনিসপত্র। আগুন লাগার সঠিক কারণ এখনও পর্যন্ত জানা যায়নি। প্রাথমিক তদন্তের পর দমকলের অনুমান, শর্ট সার্কিটের জেরেই আগুন লেগেছিল। কলকাতা মেডিক্যাল কলেজের ক্ষেত্রেও ফরেন্সিক দল পরীক্ষা-নিরীক্ষার পর জানিয়েছিল, দীর্ঘক্ষণ ধরে চলতে থাকা কম্পিউটার থেকেই শর্ট সার্কিট হয়েছিল মেডিক্যাল স্টোরে। তা থেকেই আগুন লেগেছিল।